
E L Ő T E R J E S Z T É S

Sülysáp Város Önkormányzata Képviselő-testületének

2014. április 16-án tartandó munkaterv szerinti ülésére

4. napirendhez

Tárgy:
Házi gyermekorvosi körzetek 2013. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a házi gyermekorvosi körzetek beszámolóinak szíves megtárgyalását és elfogadását.

…/2014. (IV. 16.) ÖKT határozati javaslat

Sülysáp Város Önkormányzatának Képviselő-testülete
1./ Dr. Laczkó Katalin házi gyermekorvos beszámolóját az I. sz. házi gyermekorvosi körzet 2013. évi munkájáról elfogadja,

2./ Dr. Balog Erzsébet házi gyermekorvos beszámolóját az II. sz. házi gyermekorvosi körzet 2013. évi munkájáról elfogadja,

Határidő: azonnal
Felelős: polgármester
Sülysáp, 2014. április 10.

Horinka László s.k.


polgármester
Láttam! Sülysáp, 2014. április 10. 
Tóth Krisztina s.k. jegyző
1. MELLÉKLET – Süly és Szőlős
Tisztelt Polgármester Úr!

Tisztelt Testület!

Az I. számú gyermekkörzet beszámolója a 2012-es évi munkáról.

Praxisba bejelentkezettek száma:
873 fő

Újszülöttek száma:
37 fő

Területen lakó 14 év alattiak száma:
638 fő

Betegrendelésen megjelentek száma:
5029fő

Tanácsadáson megjelentek száma:
731 fő

Kórházba utaltak száma:
11 fő

Szakrendelésre utaltak száma:
220 fő

Gondozottak száma:
219 fő

A körzethez tartozó védőnő nyugdíjba vonulása miatt, helyettes védőnő látják el a területemhez tartozó II. sz. védőnői körzetet 2012 őszétől, az I. sz. körzetben sem védőnő áprilistól. Ilyen körülmények között nehéz minőségi munkát végezni.

A rendelő állapotára vonatkozóan az alábbiakat említem:


- a nyílászárók nem zárnak jól,


- az előtér szigetelése és fűtése nincs,


- a két előtér továbbra is beázik, és már penészesedik is

- a rendelő linóleum burkolata több helyen nagy mértékben hiányos, így balesetveszélyes,

- az egyik gyermek WC csészéje repedt, szennyvíz kifolyó csöve folyik, nedves és penész szagú, ami a váróban is érződik,

- a fém várótermi padok nagyon hidegek, nem tudnak sokáig ülni rajta a betegek, panaszolják.

Kérem Önöket, hogy a fenti problémákat mielőbb orvosolják!

Köszönetet mondok mindazoknak, akik a munkánkat segítették az elmúlt évben!

Sülysáp, 2014.03.27.

Tisztelettel:

Dr. Laczkó Katalin

2. MELLÉKLET – Sáp
Beszámoló a gyermekorvosi tevékenységről a

II.sz.Gyermekorvosi Körzetben

T.Sülysáp Nagyközségi Önkormányzat

Képviselő Testülete!

T. Polgármester Úr!

2013.01.01.-2013.12.31. közötti időszakban a Gyermekorvosi rendelőben a következő órarenddel dolgoztunk: H:14-17,30, K:8-11, Sz:14-17,30, Cs:8.11, P:10-12 óra.

A tanácsadást a Kossuth Lajos utcai rendelőben szerdán, a Fő utcai rendelőben páros héten hétfőn végeztem. 

A kötelező védőoltások átmeneti elmaradása illetve csúszása, általában egészségügyi okok miatt történt,a szülőkkel a kapcsolatunk jónak mondható. Továbbra is fontosnak tartjuk azt, hogy tájékoztassuk a szülőket az ajánlott védőoltásokról és hangsúlyt fektetünk az egészséges táplálkozásra is. A gennyes agyhártyagyulladás elleni védőoltást szerencsére még mindig igen nagy számban kérik a szülők a csecsemőknek. A Pneumococcus okozta tüdőgyulladás elleni védőoltást igény szerint ingyen biztosította az ANTSZ, mi ezt minden szülőnek ajánlottuk,és az előző évben minden újszülött meg is kapta.

2013.december végén 1171 gondozottam volt.

Az előző évben a születések száma ismét növekedési tendenciát mutatott. 67 újszülöttet vettem gondozásba, ebből 53 baba Sülysápi lakos 

Az újszülöttek között három koraszülött baba volt, két esetben a koraszülöttség emésztőszervi fejlődési rendellenességgel társult. Az előző évi beszámolóban két súlyos beteg kisdedről tettem említés, sajnos egyik betegünk feladta a küzdelmet.

A krónikus betegek közül továbbra is az allergiás-asztmás betegek voltak túlsúlyban, sok a szemüveges, és a túlsúlyos gyermek.

Továbbra is egyre több az anyagi gondokkal küzdő családok száma.

Az asszisztensnői tevékenységet továbbra is Suvada Atilláné végezte.

Naponta átlagban 30-35 beteget láttunk el. Késő ősztől-tavaszig, a betegforgalom általában ennek duplája. A gyermekek túlnyomó többsége légúti fertőzések, gyomor-bélhurut miatt jelentkeztek. A bárányhimlő járvány elhúzódó volt Sülysápon, két beteget utaltunk be kórházba enyhe szövődmény miatt.

A kora tavaszi időszakban változatlanul több volt a tüdőgyulladással szövődött légúti betegek száma.

Szükség esetén továbbra is történik vérvétel és EKG vizsgálat a rendelőben, és arra törekszünk, hogy a rendelések gyermek centrikusak legyenek.

Sülysáp, 2014.04.07.
Tisztelettel:

Dr. Balog Erzsébet

